作者:元稹
標題:秋堂夕
內容:炎涼正回互，金火鬱相乘。雲雷時交構，川澤方蒸騰。清風一朝勝，白露忽已凝。草木凡氣盡，始見天地澄。況此秋堂夕，幽懷曠無朋。蕭條簾外雨，倏閃案前燈。書卷滿床蓆，蠨蛸懸複升。啼兒屢啞咽，倦僮時寢興。泛覽昏夜目，詠謠暢煩膺。況吟獲麟章，欲罷久不能。堯舜事已遠，丘道安可勝。蜉蝣不信鶴，蜩鷃肯窺鵬。當年且不偶，沒世何必稱。胡為揭聞見，褒貶貽愛憎。焉用汩其泥，豈在清如冰。非白又非黑，誰能點青蠅。處世苟無悶，佯狂道非弘。無言被人覺，予亦笑孫登。